กรุงเทพมหานคร เปิดจุดบริการฉีดวัคซีน Big C บางบอน ตั้งเป้าฉีดวัคซีน 2.5 ล้านคนต่อเดือน ภายในมิถุนายนถึงกรกฎาคมนี้
พลตำรวจเอก อัศวิน ขวัญเมือง ผู้ว่าราชการกรุงเทพมหานคร เปิดเผยภายหลังตรวจเยี่ยมจุดบริการฉีดวัคซีนนอกโรงพยาบาล  หรือ“หน่วยความร่วมมือบริการฉีดวัคซีนโควิด-19  กรุงเทพมหานคร-หอการค้าไทย”  บริเวณ ชั้น 2  บิ๊กซี บางบอน เขตบางบอน ว่า  หน่วยความร่วมมือบริการฉีดวัคซีนโควิด-19 กรุงเทพมหานคร-หอการค้าไทยสำหรับการทดลองเปิดระบบ “ศูนย์บริการวัคซีนบิ๊กซี บางบอน” ได้ร่วมมือกับโรงพยาบาลเครือบางปะกอก ตั้งเป้าหมายให้บริการฉีดวัคซีน จำนวน2,500 – 3,000 คน/วัน ตั้งแต่เวลา 08.30 น. -16.30 น. สำหรับกลุ่มเป้าหมายบุคลากรด่านหน้าและอาชีพที่มีความเสี่ยงต้องให้บริการประชาชนเป็นจำนวนมากโดยสำนักอนามัยได้นำเข้าข้อมูลไว้ในระบบของกรุงเทพมหานคร นอกจากนี้ในเดือนมิถุนายน - กรกฎาคม 2564 กรุงเทพมหานครจะได้รับการจัดสรรวัคซีนจากกระทรวงสาธารณสุข เดือนละ 2,500,000 โดส รวม 2 เดือน 5 ล้านโดส โดยนายกรัฐมนตรี มอบหมายให้ กรุงเทพมหานครเร่งดำเนินการฉีดให้แล้วเสร็จภายในมิถุนายนและกรกฎาคม2564 ซึ่งกทม. มีแผนบริหารจัดการฉีดวัคซีนให้แก่ประชาชนโดยจะกระจายการฉีดทั้งภายในโรงพยาบาลทั้ง 126 แห่ง มีศักยภาพในการฉีดไม่น้อยกว่าวันละ 20,000 คน และจุดบริการฉีดวัคซีนนอกรพ. 25 แห่ง มีศักยภาพในการฉีดวันละ 38,000-50,000 คน คาดการณ์ว่าจะสามารถฉีดได้ไม่น้อยกว่า 60,000 คนต่อวันโดยผู้ที่ได้รับการฉีดจะเป็นประชาชนทั่วไป  ทั้งนี้ขอความร่วมมือประชาชนลงทะเบียนผ่านระบบแอปพลิเคชัน “หมอพร้อม” ในการเข้ารับวัคซีน หากเปิดให้ประชาชน walk in อาจเกิดปัญหาความแออัดของประชาชนและมีความเสี่ยงต่อการแพร่ระบาดของโรคด้านร้อยตำรวจเอกพงศกร ขวัญเมือง โฆษกกรุงเทพมหานคร กล่าวว่า กรุงเทพมหานครได้หารือถึงแนวทางที่จะให้ประชาชนในพื้นที่ทุกคนสามารถลงทะเบียนเพื่อเข้ารับการฉีดวัคซีนได้อย่างทั่วถึงและแบ่งเบาภาระของ แอพพลิเคชัน “หมอพร้อม” อาจจะเป็นในรูปแบบของ web based จะใช้สำหรับการจองคิวฉีดวัคซีนโดยเฉพาะ ซึ่งระบบดังกล่าวจะไม่ซ้ำซ้อนกับ “หมอพร้อม” ระบบ web based จะใช้สำหรับการลงทะเบียนผู้ที่อายุระหว่าง 18-59 ปี และนัดรับการฉีดวัคซีนที่จุดบริการนอกโรงพยาบาล 25 จุด โดยจะประสานหอการค้าไทย และร้านสะดวกซื้ออาทิ เซเว่นอีเลฟเว่น เข้าร่วมระบบดังกล่าว เพื่อให้ประชาชนสามารถลงทะเบียนจองคิวได้อย่างทั่วถึงในทุกพื้นที่ คาดการณ์ว่าภายในสัปดาห์หน้าจะมีความชัดเจนเรื่องระบบดังกล่าว